《题画竹》
清代·戴亨

我性爱竹老成癖，客寓常栽伴孤宿。为君独抱岁寒心，雨干霜条看不足。

今来塞上无此君，幽梦遥情绕深谷。我欲披图作卧游，画师今谁能画竹。

与可已没仲圭死，卫风淇水空三复。玉翁好画古所无，画师为写潇湘图。

展卷琅玕崒森爽，株株卓立根苍梧。湘娥昼泣天黯惨，呜咽幽涧流清渠。

怪石狰狞立山鬼，云涛烟海相模糊。炎天挥汗一对吟，凉风谡谡吹蓬庐。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。